แนะรัฐตามโรดแมปดึงเชื่อมั่น
แนะรัฐบาลเร่งสร้างเสถียรภาพดึงความเชื่อมั่นนักลงทุนกลับเข้าในประเทศ
19 ม.ค. 2559

แนะรัฐบาลเร่งสร้างเสถียรภาพดึงความเชื่อมั่นนักลงทุนกลับเข้าในประเทศ
นายฉลองภพ สุสังกร์กาญจน์ อดีต รมว.คลัง กล่าวในงานสัมมนา “ภาพรวมเศรษฐกิจและธุรกิจ ประเด็นร้อนแรงที่กรรมการควรทราบ” จัดโดยสมาคมส่งเสริมสถาบันกรรมการบริษัท ไทย (IOD) ว่า ประเทศไทยมีปัญหาการเติบโตทางเศรษฐกิจมาตลอด 30 ปี มีการเติบโตของผลิตภัณฑ์มวลรวมในประเทศ(จีดีพี) เฉลี่ยปีละ 5% จนกระทั่งปี 1985-1990 มีการเติบโตมากถึง 10% แต่หลังจากเกิดวิกฤตต้มยำกุ้งเป็นต้นมาจนถึงปัจจุบัน เศรษฐกิจไทยเข้าสู่ภาวะซบเซามาอย่างต่อเนื่อง โดยมองว่าแนวโน้มจีดีพีประเทศไทยปีนี้คาดว่าจะเติบโตที่ประมาณ 2.9-3% 
อดีต รมว.คลัง กล่าวว่า สิ่งที่รัฐบาลจะต้องให้ความสำคัญและเร่งสนับสนุน คือ การส่งออกสินค้าภาคการเกษตรและอาหาร เนื่องจากมีส่วนสำคัญในการสนับสนุนจีดีพีมากกว่าสินค้าส่งออกประเภทอื่นๆ เทียบกับในทุกกลุ่มอุตสาหกรรม พร้อมทั้งการเร่งดำเนินการนโยบายโครงสร้างพื้นฐานให้เป็นรูปธรรมโดยเร็วที่สุด 
“รัฐบาลควรเร่งรัดในส่วนของการจัดการปฏิรูปโครงสร้างรัฐวิสาหกิจให้มีประสิทธิภาพมากขึ้น มากกว่านโยบายที่เป็นเพียงนามธรรมแต่ขาดความชัดเจน ขณะที่ในส่วนของแผนโรดแมปของรัฐบาลหากมีการร่างรัฐธรรมนูญเสร็จเรียบร้อยภายในกลางปีนี้ และการลงประชามติผ่านร่างตามกรอบเวลา มีการเตรียมจัดการเลือกตั้ง และถ่ายโอนอำนาจในปีหน้า จะเป็นการสร้างความเชื่อมั่นต่อนักลงทุนต่างชาติและนักลงทุนไทยให้กลับเข้ามาลงทุนในประเทศไทยได้” นายฉลองภพ กล่าว
ทั้งนี้ สำนักงานคณะกรรมการพัฒนาเศรษฐกิจและสังคมแห่งชาติ (สศช.) ตั้งเป้าให้ประเทศไทยเป็นประเทศที่พ้นจากสถานะกำลังพัฒนาไปเป็นประเทศที่พัฒนาแล้วภายในปี 2563 แต่จากการประเมินศักยภาพของประเทศจากนักวิเคราะห์ทั้งในและต่างประเทศ พบว่า ขณะนี้ประเทศไทยรั้งท้ายในกลุ่มประเทศอาเซียน
“กรณีนี้ทำให้ประเทศไทยต้องสูญเสียโอกาสในด้านต่างๆ ส่งผลให้นักลงทุนล้มเลิกที่จะเข้ามาลงทุนในประเทศไทย และย้ายฐานการลงทุนไปยังประเทศอื่นแทน” นายฉลองภพ กล่าว